b'\n_START_ARTICLE_\nVrtni zemeljski \xc4\x8dmrlj\n_START_SECTION_\nOpis\n_START_PARAGRAPH_\nVrtni zemeljski \xc4\x8dmrlj ima enega najdalj\xc5\xa1ih jezi\xc4\x8dkov za srkanje medi\xc4\x8dine med vsemi \xc4\x8dmrlji, zaradi \xc4\x8desar se najpogosteje hrani predvsem na mrtvi koprivi, br\xc5\xa1ljanasti grenkuljici, gra\xc5\xa1ici, detelji, gabezu, naprstecu in osatu. Jezi\xc4\x8dek je dolg okoli 15 mm, lahko pa dose\xc5\xbee dol\xc5\xbeino celo do 20 mm. Zaradi izjemne dol\xc5\xbeine jezi\xc4\x8dka v\xc4\x8dasih med letanjem od cveta do cveta sploh v celoti ne potegne vase. Matice v dol\xc5\xbeino dose\xc5\xbeejo med 19 in 22 mm in imajo premer kril med 35 in 38 mm. Delavke so pribli\xc5\xbene enake velikosti. Osnovna barva telesa je \xc4\x8drna, oprsje je rumeno. Na sredini telesa je drugi rumeni pas, tretji pa je na prvem in drugem \xc4\x8dlenu zadka. Konica zadka je bela. Pogosti so tudi primerki, ki nimajo tako izrazitih rumenih pasov.\n_START_SECTION_\nBiologija\n_START_PARAGRAPH_\nMatice vrtnega zemeljskega \xc4\x8dmrlja za\xc4\x8dnejo spomladi iskati ustrezen kraj za izgradnjo gnezda. Obi\xc4\x8dajno gnezda gradijo ob gozdnih obronkih ali ob neobdelanih kmetijskih povr\xc5\xa1inah in sicer pod zemljo. Za izgradnjo gnezd uporabljajo mah in posu\xc5\xa1eno travo._NEWLINE_Matica sprvi mesec do dva sama skrbi za gnezdo, nato pa se izle\xc5\xbeejo prve delavke in troti. Troti takoj zapustijo gnezdo in postanejo samotarji, delavke pa skrbijo za gnezdo. Kolonije vrtnih zemeljskih \xc4\x8dmrljev so manj\xc5\xa1e od kolonij drugih vrst \xc4\x8dmrljev.'